Ανακοίνωση έναρξης ενδιάμεσης επανεξέτασης των μέτρων αντιντάμπινγκ που εφαρμόζονται στις εισαγωγές σάκων και σακιδίων από πολυαιθυλένιο ή πολυπροπυλένιο καταγωγής, μεταξύ άλλων, Ινδίας

(2001/C 26/02)

Η Επιτροπή έλαβε αίτηση για έναρξη ενδιάμεσης επανεξέτασης, σύμφωνα με το άρθρο 11 παράγραφος 3 του κανονισμού (ΕΚ) αριθ. 384/96 του Συμβουλίου(1), όπως τροποποιήθηκε τελευταία από τον κανονισμό (ΕΚ) αριθ. 2238/2000(2) (εφεξής ο "βασικός κανονισμός"), των μέτρων που εφαρμόζονται στις εισαγωγές σάκων και σακιδίων από πολυαιθυλένιο ή πολυπροπυλένιο καταγωγής, μεταξύ άλλων, Ινδίας.

1. Αίτηση για επανεξέταση

Η αίτηση για επανεξέταση, δυνάμει του άρθρου 11 παράγραφος 3 του βασικού κανονισμού υπεβλήθη από την ευρωπαϊκή ένωση παραγωγών πολυολεφικών εξ ονόματος της Επιτροπής (εφεξής "ο αιτών"), οι οποίοι αντιπροσωπεύουν το μεγαλύτερο μέρος, στη συγκεκριμένη περίπτωση 65 %, του συνόλου της κοινοτικής παραγωγής πολυαιθυλενίου. Η αίτηση περιορίζεται στην εξέταση των εξαγωγών της Ινδίας που αποτελούν αντικείμενο ντάμπινγκ.

2. Προϊόν

Το υπό εξέταση προϊόν είναι υφασμένοι σάκοι και σακίδια για τη συσκευασία αγαθών, όχι πλεκτών, που κατασκευάζονται από λωρίδες από πολυαιθυλένιο ή πολυπροπυλένιο ή από παρόμοιες μορφές υφασμάτων, βάρους το πολύ 120 g/m2. Το προϊόν αυτό υπάγεται συνήθως στους κωδικούς ΣΟ 6305 32 81, 6305 33 91, ex 3923 29 10, ex 3923 29 10 και ex 3923 29 90. Οι εν λόγω κωδικοί ΣΟ έχουν απλώς ενδεικτικό χαρακτήρα.

3. Ισχύοντα μέτρα

Τα ισχύονται μέτρα προς το παρόν είναι ο οριστικός δασμός αντιντάμπινγκ που επεβλήθη βάσει του κανονισμού (ΕΚ) αριθ. 1950/97(3) στις εισαγωγές σάκων και σακιδίων από πολυαιθυλένιο ή πολυπροπυλένιο καταγωγής Ινδίας, όπως τροποποιήθηκε τελευταία από τον κανονισμό (ΕΚ) αριθ. 2744/2000(4).

4. Λόγοι για την επανεξέταση

Η αίτηση για ενδιάμεση επανεξέταση βασίζεται στα αποδεικτικά στοιχεία που προσκόμισε ο αιτών σχετικά με τη σημαντική μεταβολή των περιστάσεων από την πρακτική ντάμπινγκ και με το γεγονός ότι τα ισχύοντα μέτρα δεν επαρκούν πλέον στην καταπολέμηση των πρακτικών ντάμπινγκ.

Ο ισχυρισμός της αύξησης του ντάμπινγκ βασίζεται σε σύγκριση της κατασκευασμένης κανονικής αξίας με τις τιμές εξαγωγής του υπό εξέταση προϊόντος στην Κοινότητα. Με τα δεδομένα αυτά, τα περιθώρια ντάμπινγκ που υπολογίστηκαν είναι σημαντικά υψηλότερα από το ντάμπινγκ που διαπιστώθηκε στις προηγούμενες έρευνες.

5. Διαδικασία

Η Επιτροπή, αφού αποφάσισε κατόπιν διαβουλεύσεων με τη συμβουλευτική επιτροπή ότι υπάρχουν επαρκή αποδεικτικά στοιχεία για την έναρξη ενδιάμεσης επανεξέτασης, κινεί διαδικασία επανεξέτασης, σύμφωνα με το άρθρο 11 παράγραφος 3 του βασικού κανονισμού, η οποία περιορίζεται στην εξέταση των εξαγωγών της Ινδίας που αποτελούν αντικείμενο ντάμπινγκ.

Η παρούσα έρευνα θα εξετάσει την ανάγκη συνέχισης, κατάργησης ή τροποποίησης των ισχυόντων μέτρων.

α) Δειγματοληψία με σκοπό τη διερεύνηση του ντάμπινγκ

Οι υπηρεσίες της Επιτροπής διαπίστωσαν ότι ο αριθμός των Ινδών εξαγωγέων του υπό εξέταση προϊόντος αυξήθηκε από την επιβολή των αρχικών μέτρων: κατά πρώτο λόγο οι υπηρεσίες της Επιτροπής έλαβαν αιτήσεις από 39 εταιρείες που ζητούσαν ατομικό δασμό· κατά δεύτερο λόγο από την εμπειρία του κοινοτικού κλάδου παραγωγής συνάγεται το συμπέρασμα ότι η έρευνα αφορά προς το παρόν περισσότερες από 50 εταιρείες στην Ινδία.

Συνεπώς, δεδομένου του μεγάλου αριθμού των συμμετεχόντων μερών στην παρούσα επανεξέταση, η Επιτροπή αποφασίζει ενδεχομένως την εφαρμογή της μεθόδου δειγματοληψίας, σύμφωνα με το άρθρο 11 παράγραφος 9 σε συνδυασμό με το άρθρο 17 του βασικού κανονισμού.

i) Δειγματοληψία για τους εξαγωγείς/παραγωγούς στην Ινδία

Προκειμένου να αποφανθεί η Επιτροπή κατά πόσον επιβάλλεται η χρήση μεθόδου δειγματοληψίας και στην περίπτωση αυτή να διαλέξει ένα δείγμα, όλοι οι εξαγωγείς/παραγωγοί και οι τυχόν αντιπρόσωποι που ενεργούν για λογαριασμό τους καλούνται να αναγγελθούν στην Επιτροπή και να διαβιβάσουν τις ακόλουθες πληροφορίες σχετικά με την εταιρεία ή τις εταιρείες τους, εντός 15 ημερών από την ημερομηνία δημοσίευσης της παρούσας ανακοίνωσης:

- το όνομα, τη διεύθυνση, την ηλεκτρονική διεύθυνση, τους αριθμούς τηλεφώνου και φαξ και το αρμόδιο πρόσωπο,

- τον κύκλο εργασιών σε εθνικό νόμισμα και τον όγκο σε μονάδες και σε kg του εν λόγω προϊόντος που επωλήθη προς εξαγωγή στην Κοινότητα κατά την περίοδο από 1ης Δεκεμβρίου 1999 έως 30 Νοεμβρίου 2000.

- εάν η εταιρεία προτίθεται να διεκδικήσει ατομικό περιθώριο (ατομικά περιθώρια δύνανται να ζητήσουν μόνον οι παραγωγοί),

- τον κύκλο εργασιών σε εθνικό νόμισμα και τον όγκο πωλήσεων σε μονάδες και σε kg του εν λόγω προϊόντος στην εγχώρια αγορά από 1ης Δεκεμβρίου 1999 έως 30 Νοεμβρίου 2000,

- τις ακριβείς δραστηριότητες της εταιρείας σχετικά με την παραγωγή του υπό εξέταση προϊόντος και τον όγκο σε μονάδες και σε kg της παραγωγής του εν λόγω προϊόντος κατά την περίοδο από 1ης Δεκεμβρίου 1999 έως 30 Νοεμβρίου 2000,

- τις επωνυμίες και τις ακριβείς δραστηριότητες όλων των συνδεομένων εταιρειών(5) στην παραγωγή ή/και πώληση (για εξαγωγή ή στην εγχώρια αγορά) του υπό εξέταση προϊόντος,

- κάθε άλλο συναφές στοιχείο το οποίο θα βοηθούσε την Επιτροπή να επιλέξει το δείγμα,

- διευκρίνηση σχετικά με το κατά πόσον οι εταιρείες συμφωνούν να συμπεριληφθούν στο δείγμα, πράγμα που θα συνεπάγετο την απάντηση ερωτηματολογίου και τη συγκατάθεση για την επιτόπια έρευνα στις εγκαταστάσεις τους.

Προκειμένου να συγκεντρώσει τα στοιχεία που κρίνει απαραίτητα για την επιλογή του δείγματος εξαγωγέων/παραγωγών, η Επιτροπή θα έλθει επιπλέον σε επαφή με τις αρχές της Ινδίας και με όλες τις γνωστές ενώσεις εξαγωγέων/παραγωγών.

ii) Τελική επιλογή των διεγμάτων

Όλα τα ενδιαφερόμενα μέρη τα οποία επιθυμούν να υποβάλουν σχετικές πληροφορίες όσον αφορά την επιλογή του δείγματος πρέπει να το πράξουν εντός της προθεσμίας που ορίζεται στο σημείο 6 στοιχείο β) σημείο i) της παρούσας ανακοίνωσης.

Η Επιτροπή σκοπεύει να προβεί στην τελική επιλογή των δειγμάτων αφού πραγματοποιήσει διαβουλεύσεις με τα ενδιαφερόμενα μέρη τα οποία έχουν εκφράσει την επιθυμία να συμπεριληφθούν στο δείγμα.

Οι εταιρείες που θα συμπεριληφθούν στο δείγμα οφείλουν να απαντήσουν σε ερωτηματολόγιο εντός της προθεσμίας που καθορίζεται στο σημείο 6, στοιχείο β) σημείο ii) και να συνεργασθούν στην έρευνα.

Σε περίπτωση που δεν εκδηλωθεί ικανοποιητική διάθεση συνεργασίας, η Επιτροπή θα στηρίξει τα συμπεράσματά της στα διαθέσιμα αποδεικτικά στοιχεία, σύμφωνα με το άρθρο 17 παράγραφος 4 και το άρθρο 18 του βασικού κανονισμού.

β) Ερωτηματολόγια

Για να συγκεντρώσει τα στοιχεία που κρίνει αναγκαία για την έρευνά της, η Επιτροπή αποστέλλει ερωτηματολόγια στους εξαγωγείς/παραγωγούς της Ινδίας που συμπεριελήφθηκαν στο δείγμα, σε τυχόν ενώσεις εξαγωγέων/παραγωγών καθώς και στις αρχές της Ινδίας.

Οι εξαγωγείς/παραγωγοί στην Ινδία που ζητούν ατομικό περιθώριο κατ' εφαρμογή του άρθρου 17 παράγραφος 3 και του άρθρου 9 παράγραφος 6 του βασικού κανονισμού, οφείλουν να ζητήσουν ερωτηματολόγιο εντός της προθεσμίας που ορίζεται στο σημείο 6 στοιχείο α) σημείο i), δεδομένου ότι πρέπει να υποβάλουν πλήρες ερωτηματολόγιο εντός της γενικής προθεσμίας που ορίζεται στο σημείο 6 στοιχείο α) σημείο ii) της παρούσας ανακοίνωσης. Ωστόσο, τα εν λόγω μέρη πρέπει να έχουν υπόψη τους ότι εάν εφαρμοστεί η δειγματοληπτική μέθοδος στους εξαγωγείς/παραγωγούς, η Επιτροπή μπορεί να αποφασίσει να μην χορηγήσει ατομικό περιθώριο εάν αυτό ενδέχεται να αποβεί ιδιαίτερα επαχθές και να παρεμποδίσει την έγκαιρη ολοκλήρωση της έρευνας.

γ) Συγκέντρωση πληροφοριών και ακροάσεις

Όλα τα ενδιαφερόμενα μέρη καλούνται να γνωστοποιήσουν τις απόψεις τους, να υποβάλουν τα συμπληρωμένα ερωτηματολόγια και να προσκομίσουν αποδεικτικά στοιχεία. Αυτές οι πληροφορίες και τα αποδεικτικά στοιχεία πρέπει να υποβληθούν στην Επιτροπή εντός της προθεσμίας που ορίζεται στο σημείο 6 στοιχείο α) σημείο ii) της παρούσας ανακοίνωσης.

Επιπλέον, η Επιτροπή θα δεχθεί ενδεχομένως σε ακρόαση τα ενδιαφερόμενα μέρη, εφόσον το ζητήσουν και αποδείξουν ότι συντρέχουν ιδιαίτεροι λόγοι για τους οποίους επιβάλλεται να γίνουν δεκτοί σε ακρόαση. Η αίτηση αυτή πρέπει να υποβληθεί εντός της προθεσμίας που ορίζεται στο σημείο 6 στοιχείο α) σημείο iii), της παρούσας ανακοίνωσης.

6. Προθεσμίες

α) Γενική προθεσμία

i) Για να ζητήσουν ερωτηματολόγιο τα μέρη

Τα μέρη που ορίζονται στη δεύτερη περίπτωση του σημείου 5 στοιχείο β) της παρούσας ανακοίνωσης, οφείλουν να ζητήσουν ερωτηματολόγιο το ταχύτερο δυνατόν και το αργότερο 15 ημέρες από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

ii) Για να αναγγελθούν, να υποβάλλουν απαντήσεις στο ερωτηματολόγιο

Όλα τα ενδιαφερόμενα μέρη οφείλουν να αναγγελθούν ερχόμενα σε επαφή με την Επιτροπή, να γνωστοποιήσουν τις απόψεις τους και να υποβάλουν κάθε άλλο στοιχείο εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, ώστε να μπορέσουν να ληφθούν υπόψη οι παραρτηρήσεις τους κατά την έρευνα. Τα μέρη που ορίζονται στη δεύτερη περίπτωση του σημείου 5 στοιχείο β) της παρούσας ανακοίνωσης οφείλουν να υποβάλλουν συμπληρωμένα ερωτηματολόγια εντός της προαναφερόμενης προθεσμίας των 40 ημερών.

Οι εταιρείες που επελέγησαν στο δείγμα οφείλουν να υποβάλουν απαντήσεις στο ερωτηματολόγιο εντός της προθεσμίας που καθορίζεται στο σημείο 6 στοιχείο β) περίπτωση ii) της παρούσας ανακοίνωσης.

iii) Ακροάσεις

Όλα τα ενδιαφερόμενα μέρη μπορούν επίσης να ζητήσουν, εντός προθεσμίας 40 ημερών, να γίνουν δεκτά σε ακρόαση από την Επιτροπή.

β) Ειδική προθεσμία όσον αφορά τη δειγματοληψία

i) Όλες οι πληροφορίες σχετικά με την επιλογή του δείγματος πρέπει να υποβληθούν στην Επιτροπή εντός 15 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, δεδομένου ότι η Επιτροπή σκοπεύει να ζητήσει τη γνώμη των ενδιαφερομένων μερών που εξέφρασαν την επιθυμία να συμπεριληφθούν στην τελική επιλογή του δείγματος εντός προθεσμίας 21 ημερών από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

ii) Οι απαντηρήσεις στο ερωτηματολόγιο των μερών που επελέγησαν στο δείγμα πρέπει να υποβληθούν στην Επιτροπή εντός 37 ημερών από την ημερομηνία κοινοποίησης της συμπερίληψής τους στο δείγμα.

7. Γραπτές παρατηρήσεις, απαντήσεις στο ερωτηματολόγιο και αλληλογραφία

Όλες οι παρατηρήσεις και αιτήσεις των ενδιαφερομένων μερών πρέπει να υποβληθούν γραπτώς (όχι σε ηλεκτρονική μορφή, εκτός εάν υπάρχει σχετική πρόβλεψη), και θα πρέπει να αναφέρουν το όνομα, τη διεύθυνση, την ηλεκτρονική διεύθυνση, τον αριθμό τηλεφώνου και φαξ ή/και τηλετύπου του ενδιαφερομένου μέρους.

Διεύθυνση αλληλογραφίας της Επιτροπής: Ευρωπαϊκή Επιτροπή , Γενική Διεύθυνση Εμπορίου,

Διευθύνσεις B and C,

TERV - 0/13

Rue de la Loi/Wetstraat 200 , Β - 1049 Βρυξέλλες Φαξ: (32-2) 295 65 05 Τέλεξ: COMEU B 21877.

8. Άρνηση συνεργασίας

Όταν ένα ενδιαφερόμενο μέρος αρνείται την πρόσβαση σε αναγκαία στοιχεία ή, γενικότερα, δεν τα παρέχει εντός της προβλεπομένης προθεσμίας ή παρεμποδίζει σημαντικά την έρευνα, επιτρέπεται να συνάγονται προσωρινά ή τελικά συμπεράσματα, είτε καταφατικά είτε αποφατικά, με βάση τα διαθέσιμα στοιχεία, όπως προβλέπει το άρθρο 18 του βασικού κανονισμού.

Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη και είναι δυνατόν να χρησιμοποιηθούν τα διαθέσιμα πραγματικά στοιχεία.

(1) ΕΕ L 56 της 6.3.1996, σ. 1.

(2) ΕΕ L 257 της 11.10.2000, σ. 2.

(3) ΕΕ L 276 της 9.10.1997, σ. 1.

(4) ΕΕ L 316 της 15.12.2000, σ. 67.

(5) Για καθοδήγηση σχετικά με τη σημασία των συνδεόμενων εταιριών, παρακαλούμε να αναφερθείτε στο άρθρο 143 παράγραφος 1 του Κανονισμού (ΕΟΚ) αριθ. 2454/93 της Επιτροπής σχετικά με την εφαρμογή του Κοινοτικού Τελωνειακού Κώδικα (ΕΕ L 253 της 11.10.1993, σ. 1).